Čaplovič, Dušan, minister školstva, vedy, výskumu a športu SR (2012-09-20):
Pán Poliačik hovorí o tom, že sa vraciam do sedemdesiatych rokov, nuž tak ja znovu chcem zopakovať, ja sa vraciam nie do predchádzajúcich rokov, ale predovšetkým pozerám na budúcnosť. A pánu Poliačikovi odkazujem, aby išiel, škoda, že dneska nebol na seminári – ktorý organizovala česká strana – Firma v škole a škola vo firme v Uhorskom Brode, ktorá vlastne tieto návrhy, a boli tam aj naši experti, ktoré tu ja predkladám, bude realizovať a bude sa to realizovať aj v Českej republike. To je dohoda s nový ministrom pánom Fialom, s ktorým som sa stretol v pondelok, ktorý musel naprávať tie nezmysly bývalého ministra Dobeša za dva roky, ktoré urobil v školstve a ktorý deštruoval často školstvo ako vy, keď ste boli v koalícii. Ak mám hovoriť, budem mať ešte pár pripomienok, spomeniem pánovi Érsekovi. Áno, to, čo ste povedali, je to je pravda. A ja mám osobitný záujem riešiť napríklad odborné školstvo aj menšinové odborné školstvo. Aj hovoriť a opakujem to, aj aby som vám to pripomenul, o tom, či je dobre, že tam budú tri cudzie jazyky. Hovoríme o tom, že aj v oblasti odborného školstva budem veľmi rád, keď absolventi odborných škôl budú ovládať jeden cudzí jazyk. Hovorím to všeobecne, to platí pre odborné školy. A tak sme sa zhodli aj s pánom Fialom, že tento istý problém majú aj v Českej republike. A ak bude sa slovenčina učiť v komunikatívnej forme, ako sme sa dohodli aj s pánom Bugárom, keď bol rokovať u nás na ministerstve, tak, áno, budeme ju učiť tak, ako sa má učiť, aby sa naučili občania národnostných menšín hovoriť, dorozumievať v jazyku slovenskom, a znovu to opakujem – v jazyku slovenskom. A musím to vnímať ako pendant k tomu cudziemu jazyku. Inak to tam nejde. A inak ja nemôžem zaťažovať maďarské, povedzme aj školstvo národnostné tým, že tam budú tri cudzie jazyky. Ja si to uvedomujem, že musíme veľmi zvážiť, a dať na dobrovoľnosť riaditeľa alebo nepovinného predmetu, či si niekto zo žiakov chce vybrať ešte ďalší cudzí jazyk, alebo si ho nechce vybrať. Tie hlavičky, to naozaj tie naše deti neznesú. Čo sa týka športu, vy viete veľmi dobre, že sa ide, pripravuje nová koncepcia športu. A jedna tretina prvýkrát v histórii, jedna tretina peňazí pôjde do škôl z celého toho veľkého balíka, do škôl, do mládežníckeho športu a do akademického vysokoškolského športu. Toto bude tá zmena s podporou aj školských športových poukazov, na učiteľov telesnej výchovy a na trénerov. Toto je moja cesta. A takýmto spôsobom chceme meniť tieto veci aj v budúcnosti. (Potlesk.) A teraz ešte jedna poznámka. (Vystupujúci berie do rúk písomné materiály a ukazuje ich.) Toto sú najnovšie štatistiky. A ja som si teda, samozrejme, urobil prehľad typu stredných škôl podľa krajov a nebudem to tu čítať, máte to, budete mať k dispozícii. A predovšetkým som nerozdeľoval, nestaval gymnáziá proti stredným odborným školám. Ale stredné odborné školy som rozdelil na technické odbory a stredné odborné školy na netechnické odbory. A najväčší počet nezamestnaných je práve v tejto oblasti netechnických odborov. A toto je najväčší problém. Tak, ale bavme sa o číslach a hovorme o číslach. Teraz, čo sa týka k pozmeňovacím návrhom, veľmi krátko, ale aby som splnil tú moju povinnosť ako predkladateľa, vyjadrím sa k návrhom poslancov, ktoré tu predložili. Návrh pána poslanca Miroslava Beblavého, ktorý navrhuje, aby ministerstvo školstva na návrh zriaďovateľa súkromnej alebo cirkevnej školy preskúmavalo, či samosprávny kraj pri určovaní počtu tried prvého ročníka stredných škôl zohľadní objektívne merateľné kritériá určené zákonom. S týmto návrhom nemôžem súhlasiť, aby sa dostal do zákona, pretože ministerstvo školstva nemôže preskúmavať všeobecne záväzné nariadenia samosprávneho kraja. Kompetenciu preskúmavať všeobecne záväzné nariadenia samosprávneho kraja má iba prokuratúra alebo súd. Však konečne to pochopme, že takýmto spôsobom to treba riešiť. Návrh pána poslanca, druhý, ktorý hovoril o elektronickej dokumentácii, hovorím, preto budem v tej všeobecnej rovine, môžem vysloviť súhlas, ale v tomto momente do tohto zákona to by prinieslo obrovský chaos na našich školách. Preto ministerstvo sa nebráni takejto právnej úprave, ktorá umožní viesť pedagogickú dokumentáciu ako elektronický dokument, avšak je potrebné predmetnú problematiku, predmetnej problematike venovať ďaleko väčšiu pozornosť. Komplexnejšie ju spracovať a zabezpečiť a dať do súladu s právnymi predpismi týkajúcich sa elektronickej podoby dokumentácie. Teda k pozmeňovaciemu návrhu pána poslanca Beblavého záverom uvádzam, že predložený návrh problematiku elektronickej formy pedagogickej dokumentácie rieši iba parciálne a nie komplexne, a v súvislosti s prípravou nového zákona alebo novely zákona o výchove a vzdelávaní, ktorý bude predložený do Národnej rady v budúcom roku, budeme sa práve s týmto problémom zaoberať. A rád sa stretnem aj s pánom Beblavým konzultatívne, aby sme tieto veci mohli riešiť. Ďalší návrh pána poslanca Miroslava Beblavého, ktorý sa týka predovšetkým výsledkov experimentálneho overovania, najmä v súvislosti so šesťročným gymnáziom na gymnáziu Viliama Paulinyho-Tótha v Martine alebo v Turčianskom Svätom Martine. No nemôžem s týmto návrhom súhlasiť, ide o nesystémové riešenie. Navrhovaným pozmeňovacím návrhom by bolo experimentálne overovanie fakticky zakonzervované v pôvodnej škole, resp. v školskom zariadení, ktoré experimentálne overovanie vykonávalo. A znovu opakujem, že môj postup a prístup je k tomu v tom, že aby sme zachovali osemročné gymnáziá, aby sme mali bilingválne gymnáziá, a ešte vstúpiť do toho s ďalšími šesťročnými gymnáziami, to považujem za skutočne neetické voči učiteľom na našich základných školách, ktorí učia, a stále sú im vytrhávaní tí najlepší žiaci z tohto procesu. Návrh pána poslanca Martina Fronca, ktorý upravuje kompetenciu samosprávnym krajom, s týmto návrhom tiež nesúhlasím, nakoľko akceptácia navrhovaného ustanovenia by vecne znamenala ponechanie aktuálneho stavu, podľa ktorého sa samosprávne kraje iba vyjadrujú zriaďovateľom súkromných a cirkevných stredných škôl k počtom tried prvých ročníkov pre prijímacie konanie v nasledujúcom školskom roku. Ďalší návrh pána poslanca Martina Fronca, ktorý upravuje body č. 21, 22, 23, a to sú tie priemery. Tiež nemôžem súhlasiť, pretože si myslím, že priemer pre elitné výberové gymnáziá dva je prijateľný, je motivačný a bude ešte konzultatívne riešený v rámci prijímacích pohovorov a deviatackých monitorov. Nikomu sa nič nestane, aby ten priemer, tá dvojka za ôsmu až deviatu triedu bol plne akceptovaný, a to sa takisto týka aj stredných škôl s priemerom 2,75. Návrh poslancov Národnej rady Jany Žitňanskej, Miroslava Beblavého, Petra Osuského, Martina Poliačika a Richarda Vašečku, ktorý predložil pán Martin Poliačik, upravuje kompetencie samosprávnym krajom. S návrhom nesúhlasím. V žiadnom prípade nejde o likvidáciu súkromných, a už tu bolo zopakované niekoľkokrát, aj cirkevných škôl, stredných škôl osobitne, ale vytvorenie tlaku na všetky stredné školy, ktoré sú rovné pred zákonom a plnením svojich nielen práv, ale aj povinností voči tomuto štátu v prenesených kompetenciách, aj voči, samozrejme, občanom Slovenskej republiky a najmä rodičom, ktorí v týchto školách majú svoje deti a chcú mať ich skutočne kvalitne vzdelané. Ďalší návrh pánov poslancov Národnej rady Jany Žitňanskej, Miroslava Beblavého, Petra Osuského, Martina Poliačika a Richarda Vašečku, ktorý vypúšťa body 21, 22, 23, požiadavky priemerného prospechu, podobne ako s návrhom pána Fronca nemôžem súhlasiť, pretože naozaj chcem motivovať žiakov najmä na základných školách, aby nepodliezali latku, aby sa kvalitne pripravovali najmä v ôsmom a deviatom ročníku, ale, samozrejme, v celom procese vzdelávania na základných školách. Návrh poslancov Národnej rady Jany Žitňanskej, Martina Poliačika a Richarda Vašečku, ktorý navrhuje nové znenie pozmeňovacieho návrhu pani poslankyne Bibiány Obrimčákovej – nesúhlasím, pretože podporujem návrh, ktorý predložil pán poslanec Juraj Blanár aj s tým pozmeňujúcim návrhom na osobitné hlasovanie v spoločnej správe. A podobne, aj v súvislosti s tým, aj druhý návrh pána poslanca Národnej rady Juraja Blanára tiež podporujem, ktorý je tu predložený, s tým, že sa tiež upraví spoločná správa osobitným hlasovaním. A z toho dôvodu k nemu vyslovujem pozitívne moje stanovisko a žiadam ctenú snemovňu – Národnú radu Slovenskej republiky, aby tento návrh prijala. Vážené pani poslankyne, vážení páni poslanci, pevne verím, že sledujete tento cieľ, ktorý máme spoločný, a pevne verím, že pochopíte, možno že neskôr, ale bude lepšie, keď skôr, že predovšetkým ide o kvalitu nášho školstva, a v tomto prípade kvalitu tak gymnaziálneho školstva, ako aj odborného školstva v Slovenskej republike. Ďakujem vám veľmi pekne. (Potlesk.)